Robert Burnard

Robert Burnard (1800 –13 Ebrel 1876) o lymner a Gernow. Ev a lymnas ha treven ha portrayansow. Genys veu yn 1800 (besydhys war an 12ves a vis Kevardhu 1800) yn Lanneyst ogas dhe Lannstefan, mab dhe Elizabeth Westlake Burnard ha Richard Parnell Burnard. An 8ves a vis Hedra 1822 ev a dhemedhis Jane (po Jenny) Chapman yn Alternonn. I a gavas peswar flogh, onan anedha a verwis yn yowynk. Jane a verwis seythen wosa genesigeth an peswora yn mis Du 1831. Ev a dhemedhis arta, dhe Elizabeth Stodden yn Gerens yn 1832, ow kavos deg flogh aral. 

Ev a dhivroas dhe Ostrali yn 1840 gans y deylu. Wosa triga yn Plympton, Ostrali Soth niver a vledhynnyow, ev a removas dhe Adelaide, le mayth esa owth oberi avel payntyer chi gans y vab, Robert. Ev a verwis a shora yn 1876. Disgrifys veu gans an paperow nowodhow avel lymner ha trevesigether koth gordhys. Ynkleudhys yw yn korflan West Terrace gans y wrek hag onan a’y vyrghes Lucy.

Y vab kottha, Robert Burnard an yowynkka (1825 – 31 Est 1874) a’n jeva a’n keth hanow ha resegva pur haval, ow lymna an kethsam sort a lymnansow hag oberi avel paynter chi magata. 

Y lymnans John Gubbins Newton ha’y hwor, Mary Newton yw an unnik lymnans gwrys ganso pan o trigys yn Kernow hwath, mar bell dell wodhon. 
skeusennik|John Gubbins Newton ha’y hwor, Mary Newton gans Robert Burnard an kottha
Klass:Dinethyansow 1800
Klass:Kernowyon
Klass:Lymnoryon
Klass:Mernansow 1876